LIETUVOS RESPUBLIKOS SEIMO KANCELIARIJOS

TEISĖS DEPARTAMENTAS

IŠVADA

DĖL LIETUVOS RESPUBLIKOS KOLEKTYVINIO INVESTAVIMO SUBJEKTŲ ĮSTATYMO NR. IX-1709 13, 171, 173 STRAIPSNIŲ IR PRIEDO PAKEITIMO ĮSTATYMO PROJEKTO

2014-09-17 d. Nr. XIIP-2184

Vilnius

Įvertinę projektą dėl jo atitikties Konstitucijai, įstatymams, Europos Sąjungos teisės aktams ir teisės technikos taisyklėms, teikiame šias pastabas:

1. Projekto 3 straipsnio 4 dalyje yra siūloma pakeisti dar nepriimto teikiamo įstatymo projekto 3 straipsnio 2 dalyje dėstomą projektu keičiamo įstatymo 173 straipsnio 1 dalies 10 punktą. Tokiu būdu vienu įstatymo projektu yra siūloma ir priimti atitinkamą teisės normą, ir ją pakeisti. Pažymėtina, jog pagal Teisėkūros pagrindų įstatymo 14 straipsnį, keičiamas priimtas teisės aktas, vienu teisės aktu keičiamas tik vienas teisės aktas. Šiame kontekste pastebėtina, jog tais atvejais, kai pakeitus įstatymo nuostatas nustatomas laikinas šių pakeitimų galiojimas, turėtų būti vadovaujamasi Lietuvos Respublikos teisingumo ministro 2013 m. gruodžio 23 d. įsakymu Nr. 1R-298 patvirtintų Teisės aktų projektų rengimo rekomendacijų 27 punkte įtvirtintais reikalavimais.

2. Atsižvelgiant į Europos Sąjungos teisės aktų nuorodų pateikimo įstatymuose ir kituose teisės aktuose rekomendacijų, patvirtintų Europos teisės departamento prie Lietuvos Respublikos teisingumo ministerijos generalinio direktoriaus 2006 m. rugsėjo 25 d. įsakymu Nr. 129KKK 13 punkte nustatytus reikalavimus bei susiklosčiusią šių reikalavimų taikymo praktiką įstatymų leidyboje, projekto 1 straipsniu keičiamo įstatymo 13 straipsnio 1 dalies 4 punkte išbrauktina nuoroda į reglamento (EB) Nr. 1060/2009 oficialų paskelbimo šaltinį, nes šis šaltinis yra nurodomas teikiamo įstatymo projekto priede.

Teisės departamento direktorius Andrius Kabišaitis

D. Petrauskaitė

L. Schulte-Ebbert

D. Zebleckis

A. Dulevičiūtė-Akimovienė